18. ΑΝΑΓΚ. ΝΟΜΟΣ υπ’ αριθ. 975 της 29/29 Απρ. 1949 (ΦΕΚ Α΄ 105) Περί απροβλέπτων εξόδων του Στρατού. Άρθρ.1.-1.Δια τα πάσης φύσεως ειδικά απρόβλεπτα έξοδα του Στρατού, εγγράφεται πίστωσις εις τον προϋπολογισμόν του Υπουργείου Στρατιωτικών εις το Κεφάλαιον «Ειδικά Έξοδα» και το άρθρον «Ειδικά Απρόβλεπτα Έξοδα». 2.Το ποσόν τούτο προσδιορίζεται δια του προϋπολογισμού και είναι δεκτικόν αναπληρώσεως και αναλήψεως δι’ ενταλμάτων προπληρωμής. Άρθρ.2.-1.Αι δαπάναι εκ των κατά το άρθρ. 1 του παρόντος πιστώσεων ενεργούνται δια διαταγών του Αρχηγού του Γ.Ε.Σ. εν περιπτώσει δε πολέμου ή επιστρατεύσεως και διορισμού Αρχιστρατήγου δια διαταγών τούτου, τη εισηγήσει του Αρχηγού του Γ.Ε.Σ., κατά τα ειδικώτερον δια διαταγών των ανωτέρω καθοριζόμενα. 2.Η δικαιολόγησις των δαπανών πραγματο-ποιείται βάσει πρακτικού συντασσομένου υπό τριμελούς επιτροπής αποτελουμένης εξ ενός Ανωτάτου Αξιωματικού, ως Προέδρου, και δύο ετέρων Αξιωματικών ως μελών, απάντων του Γ.Ε.Σ., οριζομένων υπό του Αρχηγού του Γ.Ε.Σ. ή του Αρχιστρατήγου, οσάκις υπάρχει τοιούτος. 3.Η κατά την προηγουμένην παράγραφον Επιτροπή, ελέγχουσα τα στοιχεία διαθέσεως των μερικών κονδυλίων των διατεθέντων ποσών, βεβαιοί εν τω πρακτικώ την κανονικήν κατά τας διαταγάς διάθεσιν τούτων άνευ ετέρας αιτιολογίας. 4.Το πρακτικόν τούτο αποτελεί το μόνον νόμιμον και οριστικόν δικαιολογητικόν στοιχείον διαθέσεως των χρηματικών ποσών εκ των πιστώσεων του παρόντος Νόμου. Άρθρ.3.-Δαπάναι γενόμεναι από 1ης Ιαν. 1945 και μέχρι της δημοσιεύσεως του παρόντος Α. Νόμου εκ πιστώσεων του Κεφαλαίου του προϋπολογισμού Υπουργείου Στρατιωτικών «απρόβλεπτα έξοδα Γ.Ε.Σ.» δικαιολογηθείσαι κατά τον υπό του άρθρ. 2 του παρόντος οριζόμενον τρόπον, κυρούνται δια του Νόμου τούτου. Άρθρ.4.-1.Πάσα διάταξις αντικειμένη εις τον παρόντα Νόμον καταργείται. 2.Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως, υποβληθήσεται δε προς κύρωσιν άμα τη ενάρξει των εργασιών της Βουλής. 